Frank Jensen (S), 1999-05-04:
Nu skal man jo passe på med at kaste med sten, når man selv bor i et glashus.
Når hr. Skaarup taler om, hvem der bruger nedladende udtryk, så synes jeg, hr. Skaarup gør sig berettiget til at få førsteprisen.
Hver gang hr. Skaarup får lejlighed til det, taler han jo nedladende til alle partier, der forsøger at have deres eget synspunkt i debatten, taler om at de er på de kriminelles side, slynger om sig med udtryk, der jo på mange, mange måder rummer en total mangel på respekt for partier, der repræsenterer en humanistisk kriminalforsorgspolitik i den forstand, at de mener, at ved at man sørger for i kriminalforsorgen ikke kun af sikkerhedshensyn at holde kriminelle tilbage men også at resocialisere dem, kan man håbe på, at et større antal, når de sluses ud i samfundet igen, kan holde sig kriminalitetsfri. Det synspunkt må man da have lov at have.
Det er da ikke ensbetydende med, at hr. Skaarup har ret til at konkludere, at man er på de kriminelles side. Hvad er det dog for noget? Og så bagefter at sige, vi andre taler nedladende til hr. Skaarup.
Konklusionen på denne her debat er, som den altid har været: Det får konsekvenser, hvis man misbruger
kriminalforsorgens tilbud om, at man kan have adgang til udgang, at man kan have besøg.
Hvis der er misbrug i forbindelse med besøg
, hvis man misbruger prøveløsladelse,
får det konsekvenser.
Og det er da klart, at begår man overgreb mod personalet i kriminalforsorgen, så fører det til, at der rejses tiltale, sådan at man bliver dømt ved domstolene, og sådan bør det være i en retsstat og ikke, som hr. Skaarup har foreslået det.
For hr. Skaarup har jo i sit beslutningsforslag, at der skal være en administrativt tillagt straf på 25 pct.
Hr. Skaarup og Dansk Folkeparti vil vende tilbage til en model, som det danske Folketing i 1973 besluttede, at vi ikke ville have, netop af hensyn til retssikkerheden. Men det er åbenbart ikke noget, der optager hr. Skaarup, når vi har at gøre med mennesker, der er dømt i forvejen.
Jeg skal ikke forlænge debatten, for jeg tror ikke, jeg har den store chance for at trænge igennem til hr. Peter Skaarup.
Jeg vil bare sige: Hr. Skaarup har sagt nogle gange, at det ikke skal være straffrit, at der skal være sanktioner forbundet med at undvige fra fængslet, der skal være sanktioner forbundet med ikke at møde op til afsoning, der skal være forbundet sanktioner med at misbruge udgang.
Og jeg kan bare sige som afslutning: Det er der også.
Det, som er gennemført nu, er skærpede sanktioner.
Det er gennemført, og jeg tror også, det er forbigået hr. Skaarups opmærksomhed, at det er gennemført.
Så hr. Skaarup behøver slet ikke bekymre sig om, hvorvidt Det Radikale Venstre står bag eller ej, for vi har at gøre med et lovområde, hvor der er mulighed for, at ministeren kan tilrettelægge det gennem administrative anordninger.
Og det er sket i det her tilfælde.
Der er udstedt cirkulærer
, som jeg indledningsvis gennemgik, hvor vi har skærpet modtagelsesproceduren i forhold til påbegyndelse af afsoning i et åbent fængsel, hvor man indskærper, at der er sanktioner forbundet med det at undvige fra et åbent fængsel.
Man bliver simpelt hen overført til et lukket fængsel i de fleste tilfælde, og hvis man ikke gør det, er det, fordi der er specielle forhold, der gør sig gældende.
Det er besluttet af et stort antal partier, ikke med
Dansk Folkepartis bidrag, men et andet, stort antal partier sikrer, at vi fra næste år kan styrke natbemandingen i de åbne fængsler, i pensionerne, sådan at vi undgår, at de svage fanger bliver presset af de stærke fanger til at undvige fra fængslet om natten.
Der er indført en skærpet praksis med hensyn til varigheden af de korte udgangskarantæner.
Hvis der sker misbrug i forbindelse med udgang, så får det konsekvenser.
Så får man ikke adgang til at få udgangstilladelse igen, og man kan få karantæne helt op til 12 måneder.
Der er indført bestemmelser om, at når man bliver tilsagt til afsoning, får man at vide: Hvis du ikke møder op til afsoning, kan det få konsekvenser for din adgang til at få udgangstilladelse under din afsoning.
Og det vil det få.
Jeg er helt enig.
Og det er jo derfor, jeg har taget et initiativ til, at vi får indskærpet også i forbindelse med tilsigelsesblanketten, at der er skærpede sanktioner, og at det er fremhævet.
Det er både af hensyn til vores retsfølelse og også af hensyn til kriminalforsorgen selv, til medarbejderne i kriminalforsorgen.
Der skal simpelt hen her strammes op, sådan at også personalet i kriminalforsorgen kan se, at vi også fra samfundets side, fra lovgivningsmagtens side, fra regeringens side lægger vægt på, at den institution fungerer effektivt, også når det drejer sig om at fuldbyrde de straffe og de domme, der er afsagt ved domstolene.